La 17a edició del Zoom Festival projectarà una cinquantena de produccions\nUna cinquantena de produccions es projectaran a la 17a edició del Zoom Festival, una edició que pràcticament duplica l’oferta respecte a l’any anterior, a causa de l’increment de formats que es presenten a la Secció Oficial. I és que Zoom Festival es converteix enguany en el Festival Internacional de Continguts Audiovisuals de Catalunya, amb la voluntat d’incorporar altres gèneres més enllà de la ficció televisiva. És per això que en aquesta edició del festival Zoom, la Secció Oficial compta amb cinc categories: ficció, programes informatius, esportius, culturals & divulgatius i d’entreteniment. En total, dins la Secció Oficial, s’hi veuran 33 produccions. El Zoom Festival se celebrarà del 26 de novembre a l’1 de desembre a Igualada i Barcelona.\nEntre l’oferta de la Secció Oficial s’hi troben algunes de les produccions més aclamades pel públic de TV3, com Katalonski, APM?, o el programa de cultura Quan arribin els marcians. En la plana informativa hi trobem, per exemple, les Nits electorals de TV3. En aquesta secció també hi ha programes estrella de la televisió pública espanyola, TVE, com Masterchef Celebity o Juego de niños. Aquestes produccions, més conegudes pel públic del país, contrasten amb programes i pel·lícules que arriben de països com Itàlia, Alemanya, Puerto Rico o Gran Bretanya.\nEl dimarts dia 26 de novembre, a les 20 h, tindrà lloc l’acte d’inauguració del Zoom Festival amb l’estrena de la pel·lícula Èxode (2019), de Román Parrado i coproduïda per Televisió de Catalunya (TVC) i Set Màgic Audiovisual, una història de l’èxode republicà de finals de 1938, en el marc de la Guerra Civil espanyola.\nL’oferta de la Secció Oficial es complementa amb la d’altres seccions del festival Zoom, com el Zoom Km 0, on es podran veure vuit produccions de la comarca de l’Anoia, com el documental sobre la primera dona alcaldessa a Catalunya, Doña Nati (2019) dirigida per Òscar López Aguilera; el programa d’entreteniment Globus Sonda (2019) de la productora igualadina Agència Boxcom; o el curt de ficció El silencio de agosto (2019), de Gerard Aguilera, entre d’altres. Zoom Kids, la secció dedicada als més petits, arriba amb la pel·lícula Joguines guardianes (2017) de Shen Yu i Wang Yan.\nA més de les projeccions, el festival Zoom incorpora, també, activitats formatives en el seu programa, amb les Zoom Class que es faran a Igualada i Barcelona i permetran als participants estudiar els formats seleccionats en les categories de no-ficció. I també amb el Talent Campus de Formats de TV que permet als seleccionats participar en una estada formativa a Igualada i presentar el seu projecte a la indústria.\nEn total, Zoom Festival atorgarà 13 premis: un per cada categoria de la Secció Oficial; els Premis d’Honor, que enguany són per Mari Pau Huguet i el Canal #0 de Movistar; El Premi Auguri Sita Murt, un guardó al talent de joves actrius i comunicadores del món audiovisual amb projecció de futur, en aquesta edició les finalistes són Mireia Agramunt, Marina Salas i Candela Figueras, i el premi es decideix per votació popular a través de l’Instagram del festival. També es decideix per votació popular en línia el Premi DO Catalunya al Millor Format de TV Català, amb cinc formats finalistes. Els estudiants de centres d’Igualada i Barcelona són els encarregats d’atorgar el Premi Millor Instagramer i el Premi Millor Youtuber.\nEls premis de la 17a edició del Zoom Festival es lliuraran a la gala de cloenda, que tindrà lloc el dia 30 de novembre a les 22 h al Teatre Municipal l’Ateneu i que serà retransmesa en directe per la Xarxa, i comptarà amb moltes cares conegudes del món de la\nTota la programació es pot consultar a la web del festival, des d’on també es pot accedir a la compra d’entrades per les sessions de pagament (www.zoomfestival.org).\nArticle anteriorMés de 200 corredors participen a la II Trail Aigua de Rigat\nPròxim articleÒdena aprova el Pla de Mobilitat Urbana Sostenible per als propers cinc anys


Reserva índia del Riu Walker - Viquipèdia, l'enciclopèdia lliure\nReserva índia del Riu Walker\n853 habitants (cens de 2000)\nLa Reserva índia del Riu Walker és una reserva índia situada al centre de Nevada als Estats Units. Està situada al llarg del riu Walker entre Yerington i el llac Walker. En el nivell actual del llac, la reserva només té una petita façana del llac Walker. La major part de la reserva (72,68%) es troba al Comtat de Mineral, però hi ha porcions al comtat de Lyon (14,37%) i al comtat de Churchill (12,95%).\nLa superfície del reserva és 529.970 milles quadrades (1.372,616 km²) i una població de 853 persones segons el cens de 2000. Schurz és l'única ciutat a la reserva. La bassa Weber, un embassament del riu Walker, es troba aigües amunt de Schurz i disposa d'aigua de reg per a les explotacions agràries de la reserva. La majoria de la reserva és pastura per al ramat.\nLa reserva pertany a la Tribu Paiute del Riu Walker, una tribu reconeguda federalment dels paiute del Nord. El seu nom paiute és Agai-Ticutta, que vol dir "menjadors de truites."\nWovoka, creador de la religió Ghostdance, és enterrat a Schurz.\nMunicipalitats i comunitats del Comtat de Mineral (Nevada)\nSeu del comtat: Hawthorne\nHawthorne · Mina · Schurz · Walker Lake\nAurora · Belle Ville · Broken Hills · Candelaria · Marietta · Rawhide\nCoord.: 38° 59′ 49″ N, 118° 42′ 40″ O / 38.9969°N,118.711°O / 38.9969; -118.711\nObtingut de «https://ca.wikipedia.org/w/index.php?title=Reserva_índia_del_Riu_Walker&oldid=15850708»\nReserves índies de Nevada\nLa pàgina va ser modificada per darrera vegada el 6 oct 2015 a les 20:54.


Espanya només acull el 13,7% dels refugiats compromesos | NacióDigital\nEspanya només acull el 13,7% dels refugiats compromesos\nLa Unió Europea incompleix en més d'un 70% els compromisos amb els demandants d'asil | La Comissió Catalana d'Ajuda al Refugiat denuncia que el programa de repartiment de persones ha estat un "frau estrepitós"\nper Redacció , 26 de setembre de 2017 a les 12:19 |\nManifestació «Volem acollir» a Barcelona. Foto: Adrià Costa\nDos anys després de comprometre's a repartir-se 120.000 refugiats atrapats als camps de Grècia i Itàlia i acollir-ne directament des del Líban o Jordània, els estats europeus només han acollit un 30% dels sol·licitants d'asil. I Espanya està molt per sota, i és que l'Estat només ha complert el 13,7% dels seus compromisos d'admetre refugiats, segons informa ACN.\nEl gruix dels que estan per acollir segueixen desprotegits, una dada que posa en evidència el "frau estrepitós" d'aquest programa, segons denuncia la Comissió Catalana d'Ajuda al Refugiat (CCAR) que afegeix que la UE només ha aconseguit traslladar "una de cada quatre persones". En la mateixa línia, Amnistia Internacional fa una crida als governs europeus perquè "intensifiquin els seus esforços" per a complir les seves respectives quotes en el marc del pla de reubicació, i demana que "acceptin a persones amb necessitats de protecció a través d'altres mitjans", com ara les vises de treball i la reunificació familiar. El govern espanyol, senyala l'organització, només ha complert amb el 13,7% de la seva quota; tan sols 1.279 persones de les 9.923 que va establir la UE.\nSegons dades publicades per la Comissió Europea (CE) el passat 6 de setembre, les persones reubicades des del setembre del 2015 arribarien a les 28.000. Una xifra molt llunyana de les 98.255 que la UE s'havia compromès a reubicar des d'Itàlia i Grècia. Durant aquests dos anys, tampoc s'ha assolit l'objectiu mínim d'acollir directament a 22.504 refugiats des de fora de la UE.\nEls principals motius del fracàs\nLa Comissió Espanyola d'Ajuda al Refugiat (CEAR) i la CCAR, han publicat un informe on es recullen els principals motius que explicarien el fracàs dels acords de reubicació. El primer de tots seria el conegut "criteri de la nacionalitat", una limitació a la reubicació de persones de nacionalitats que superin una taxa de reconeixement internacional d'un 75% de mitjana al conjunt dels Estats Membres, condició que ha suposat "deixar fora del procés a milers de persones arribades des de països com ara l'Afganistan, Iraq, Sudan o Nigèria" assenyalen.\nSegons la CEAR i la CCAR, un altre motiu del fracàs de la UE seria el pacte amb Turquia. El 20 de març de 2016, va entrar en vigor un acord per a reduir les arribades irregulars a les illes gregues a través d'aquest país. Turquia es va comprometre a readmetre a totes les persones que arribessin de manera irregular a Grècia demanant asil, tancant d'aquesta manera la ruta marítima als refugiats.\nBlanca Garcés-Mascareñas i Elena Sánchez-Montijano, dues investigadores del Centre d'Informació i Documentació Internacionals a Barcelona (CIDOB), apunten en un article que "els crítics de l'acord argumenten que l'externalització de la protecció internacional a un país com a Turquia és il·legal". "Alguns tribunals grecs han aturat ordres d'expulsió amb aquest mateix argument", assenyalen. Ara bé, una anàlisi de l'Eurostat, l'oficina d'estadística de la UE, afirma que els sol·licitants d'asil han disminuït en un 54% durant el segon trimestre del 2017 en relació amb l'any passat.\nLa "falta de voluntat política" és un altre motiu que donen la CEAR i la CCAR pel fracàs dels acords. Just abans del pacte entre la UE i Turquia, les fronteres internes dels Balcans es van començar a tancar per impedir el flux de refugiats. Segons apunten Garcés-Mascareñas i Elena Sánchez-Montijano, durant el 2015, Eslovènia, Macedònia, Sèrbia i Croàcia van limitar l'entrada a ciutadans siris, iraquians i afgans. El 2016, la frontera de Macedònia es va tancar definitivament i l'anomenat "passadís" cap al centre i nord d'Europa es va convertir en un altre "mur infranquejable".\nSegons apunten la CCAR i la CEAR, els països de la UE "semblen haver deixat de costat el dret d'asil i la responsabilitat cap a les persones que fugen de la guerra i la persecució". A més, aquesta falta de voluntat política estaria relacionada amb una altra de les raons que, segons les dues organitzacions, ha influït en el no compliment de les quotes: "les condicions restrictives" i els "requisits inflexibles" que molts països han instaurat durant l'acollida.\nCrida a continuar amb la reubicació\nEn resposta a la finalització del programa de reubicació de refugiats, Ska Keller, presidenta del grup europarlamentari dels Verds/EFA, ha fet una crida perquè la reubicació continuï. "La Comissió Europea no pot permetre als Estats Membres que eludeixin la seva responsabilitat compartida", ha criticat Keller en un comunicat. A més, ha suggerit que el compliment dels acords prossegueixi fins que hi hagi un "sistema permanent de solidaritat". L'eurodiputada també ha demanat a la Comissió que continuï presentant "procediments d'infracció" contra Polònia, Hongria i la República Txeca; tots ells, països acusats de "boicotejar" la reubicació.\nEn aquesta línia, el Tribunal de Justícia de la UE ja va afirmar, el 6 de setembre, que Hongria i Eslovàquia no poden negar-se a reubicar refugiats i va fer menció al Tractat de Funcionament de la Unió Europea (TFUE). Aquest, permet a les institucions adoptar totes les mesures provisionals necessàries "per fer front de manera efectiva i ràpida a una situació d'emergència caracteritzada per l'afluència sobtada de persones desplaçades".\nTurull suggereix a l'Estat fer servir els vaixells del «Piolín» per acollir refugiats\nSocietat, Unió Europea, Comissió Catalana d'Ajuda al Refugiat, Espanya, demandants d'asil, refugiats


La cantina del teatre - Viquipèdia, l'enciclopèdia lliure\nBenny Goodman i la seva orquestra\nLa cantina del teatre (títol original en anglès: Stage Door Canteen) és una pel·lícula estatunidenca dirigida per Frank Borzage estrenada el 1943. Ha estat doblada al català.\nLa pel·lícula, feta en temps de guerra, celebra el treball de «La cantina del teatre», com un centre recreatiu a la Ciutat de Nova York tant per militars americans com de permís on podien freqüentar amb celebritats teatrals. Es feia sota els auspicis del American Theatre Wing. El ver Stage Door Canteen del carrer 44 no es podia utilitzar per al filmar, ja que era massa ocupat rebent militars. Es va recrear a Nova York i a l’estudi de la RKO Radio Pictures a Culver City. També hi havia una cantina del teatre a l’edifici de l'Acadèmia de Música de Filadèlfia.\nL'homòleg de la Costa Oest era el Hollywood Canteen que també va ser recordat en una pel·lícula, Hollywood Canteen.\n2 Repartiment (cameos)\nEl guió de la pel·lícula segueix unes quantes dones voluntàries pel Canteen que s'han d'adherir a regles estrictes de conducta, la més important de les quals és aquella estona on han de proporcionar amistosament companyia i ballar amb els (sovint nerviosos) homes que han de marxar aviat en combat, no es permet res de confraternització romàntica. Una voluntària que confessa que només és al Canteen per coincidir amb les estrelles de Hollywood, acaba enamorant-se d’un dels soldats.\nLes aparicions de les estrelles van dels momentanis cameos, com el de Johnny Weissmuller, a qui veuen treballar a la cuina del Canteen fins a papers més substancials com el de la Katharine Hepburn, que ajuda a avançar la trama. La majoria dels cameos es van rodar en l'estudi, però un cert nombre d’estrelles - Benny Goodman, per exemple – van ser rodades a la Ciutat de Nova York.\nEdgar Bergen (amb Charlie McCarthy i Mortimer Snerd)\n1944. Oscar a la millor cançó original per James V. Monaco (música) i Al Dubin (lletra) amb "We Mustn't Say Good Bye"\n1944. Oscar a la millor banda sonora per Freddie Rich\n↑ esadir.cat. La cantina del teatre. esadir.cat.\nA Wikimedia Commons hi ha contingut multimèdia relatiu a: La cantina del teatre\nObtingut de «https://ca.wikipedia.org/w/index.php?title=La_cantina_del_teatre&oldid=22299353»\nLa pàgina va ser modificada per darrera vegada el 10 nov 2019 a les 12:14.


627 casos confirmats de 'Xylella' a les Illes\nDe les 627 plantes i arbres amb la infecció confirmada, un 88% han estat eliminats\n2 min. Palma 14/03/2018 14:40\n651x366 627 casos confirmats de 'Xylella' a les Illes / ARA BALEARS 627 casos confirmats de 'Xylella' a les Illes / ARA BALEARS\nEl Conseller de Medi ambient, Agricultura i Pesca de Balears, Vicenç Vidal, ha assenyalat avui que des que es va detectar la plaga el 2016 l'Arxipèlag acumula 627 positius del bacteri 'X ylella fastidiosa' en arbres i plantes.\nDel total, 412 casos es corresponen a Mallorca, 115 a Eivissa i 100 a Menorca. A Formentera, de moment, encara no s'ha detectat cap positiu.\nVidal ha fet balanç de la situació en una reunió amb batles i alts càrrecs municipals organitzada a Palma per la Federació d'Entitats Locals de les Illes Balears ( FELIB ).\n"Els batles han d'estar informats i s'han de convertir en els millors interlocutors dels afectats", ha dit Vidal en una roda de premsa en la qual ha recordat que el protocol aprovat per a l'Arxipèlag per la Unió Europea és de contenció i no d' erradicació , la qual cosa representaria l'eliminació massiva de plantes entorn de tots els casos confirmats.\nLa 'X ylella fastidiosa' és un bacteri patogen descrit als Estats Units el 1978 com a agent causant, entre d'altres , de l'anomenada malaltia de la vinya, coneguda des del segle XIX.\nEl bacteri afecta nombroses espècies d'interès agrícola, com les oliveres i cítrics.\nA Mallorca, el bacteri s'ha detectat en 146 ametllers, 117 ullastres, 54 vinyes, 35 oliveres, 158 figueres, 15 herbes i arbustos, 7 romanís, 4 freixes, 3 cirerers, 2 espígols i 1 positiu en acàcia, argelaga, estepa negra, ginesta, noguera, baladre i prunera.\nA Menorca s'ha descobert el bacteri en 79 ullastres, 8 oliveres, 7 ametllers, 3 polígales i 1 figuera, 1 aladern i un romaní.\nA Eivissa, els positius s'han confirmat en 56 ullastres, 39 oliveres, 5 baladres, 4 ametllers, 3 espígols, 3 polígales , 3 romanís i 2 acàcies. A Eivissa, els arbres estan afectats per la subespècie pauca .\nDes que l'octubre de 2016 es va confirmar el primer positiu d'aquesta plaga a Mallorca, s'han analitzat 2.108 mostres en aquesta illa, 1.419 a Eivissa i 712 a Menorca.\nUna comissió de seguiment europea va visitar Mallorca i Eivissa la setmana passada per comprovar que s'estan aplicant les mesures de contenció decretades.\nLa visita es va centrar en els ports i aeroports, on es va analitzar l'entrada i la sortida de material vegetal, ja que al gener de l'any passat es va prohibir la sortida de les Balears de tots els vegetals per a la plantació -excepte llavors- d'una llarga llista d'espècies.\nLa UIB renova el 88% dels membres electes del seu Claustre


L'institut Guillem Catà de Manresa reprèn els programes Erasmus+ | NacióManresa\nL'institut Guillem Catà de Manresa reprèn els programes Erasmus+\nDesprés de gairebé dos anys d'aturada per causa de la pandèmia\nper Redacció, 17 d'octubre de 2021 a les 10:50 |\nAlumnes i professors del Catà a Nàpols en el marc del projecte TRIP d'Erasmus+ | INS Guillem Catà\nDesprés de gairebé dos anys d'aturada per causa de la pandèmia, l'institut Guillem Catà ha reprès les mobilitats Erasmus+ a l'inici del curs escolar 2021-22. En el marc del projecte Travelling Raises an Inclusive Partnership, professorat i alumnat s'han desplaçat a la localitat italiana de Nàpols per explicar l'oferta de turisme recreatiu a Catalunya als altres socis.\nTambé han rebut formació sobre com preparar pressupostos i dissenyar rutes turístiques per fomentar el patrimoni Unesco de cada país participant. Altrament, s'ha visitat Pompeia i Sorrento així com el centre històric de Nàpols i els seus monuments principals.\nQuant al projecte Motivation Rules Education, que pretén desenvolupar estratègies motivadores per aconseguir un aprenentatge significatiu, els coordinadors s'han desplaçat a Polònia. Allà s'han pogut conèixer i treballar presencialment de manera més productiva, ja que fins ara la feina s'havia fet en línia. S'espera que l'alumnat comenci a viatjar ben aviat preveient una millora substancial de la situació sanitària.\nPel que fa a Europe Takes a Breath, que forma l'alumnat a tenir actituds més sostenibles i respectuoses amb el medi ambient, la mobilitat que s'havia d'haver fet a Macedònia s'ha fet finalment en línia a causa de les adverses condicions sanitàries del país. Els professors s'han hagut de reinventar i traslladar tota una sèrie d'activitats físiques al format digital per poder complir amb els objectius del projecte.\nTanmateix, aquest curs també hi ha hagut mobilitats d'alumnat de formació professional. Durant els mesos de setembre i octubre, dos alumnes del cicle formatiu de grau mitjà d'atenció a persones en situació de dependència han realitzat part de les seves pràctiques a la residència The Marley de Dublín, Irlanda, dins el programa de mobilitats KA1-VET. A més, la família formativa de fusta i moble ha engegat el projecte EuroDigiCultHer, sobre les possibilitats que ofereix la digitalització de l'ensenyament mitjançant la plataforma de patrimoni cultural Europeana.\nSocietat, ensenyament, institut Guillem Catà, Erasmus


Seguiment de la vaga general en educació a Pego – Ràdio Pego\nSeguiment de la vaga general en educació a Pego\n24 d'octubre de 2013 Sara Garcia 0 Comment\nPodem destacar que en esta ocasió el col•legi públic Rosalia Bondia és on més s’ha notat la indignació per la situació educativa si tenim en compte el massiu seguiment de la vaga. On menys, al col•legi concertat Sant Antoni i al col•legi públic Carolina Sala pel que respecta al professorat. Com és habitual, la vaga ha estat massivament seguida per l’alumnat.\nUna primera aproximació al seguiment de la vaga a Pego són les xifres d’incidència a cada centre educatiu. Una vegada feta la ronda telefònica poc abans de les 10 del matí, este és el resultat:\nDes del col•legi Rosalia Bondia es precisa que el 100% de la plantilla de professorat està de vaga. Expliquen que el percentatge oficial, però, és del 85% perquè s’està complint amb els serveis mínims establerts per a esta convocatòria de vaga.\nLa inscripció a la I cursa de muntanya del Centre Excursionista de Pego desborda les expectatives →


bella hadid i la relació de temps de la relació de la setmana mostra que potser sempre estaven pensats - Cites\nBella Hadid i la relació de la relació del cap de setmana demostra que potser sempre havien de ser\nPer Christy Piña 2 d'agost de 2018\nEn cas que no ho hagueu sentit a parlar, Bella Hadid i The Weeknd probablement, molt possiblement, estan junts. Si els heu seguit durant els últims tres anys, ja sabeu tot el que han passat. Però si no els heu seguit i teniu curiositat sobre com van arribar a aquest punt, estic aquí per donar-vos una ullada a la relació de temps de Bella Hadid i la relació de The Weeknd.\nRealment no sé com els famosos tracten amb la gent sempre sabent sobre tot el que fan. Vull dir, no m'equivoquin, estic aquí per seguir cada moviment dels meus famosos. Però déu, si jo fos famós i fos la meva vida en exhibició així, ho odiaria. Vull demanar disculpes a totes les celebritats, en nom de tots els obsessionats en la celebració.\nMalauradament, les obsessions de celebritats no canviaran en cap moment, així que estic aquí per desglossar una altra relació de celebració per a tu, de principi a fi. La versió ràpida? Bella Hadid i The Weeknd ens han proporcionat un seient de primera fila a la seva relació de nou, fora de nou. Els dos van començar a sortir el 2015 i van estar junts durant un any i mig, amb una pausa o dos pel mig. The Weeknd va començar a sortir amb Selena Gomez, i es va dir que Hadid es trobava amb Drake. Ara sembla que Hadid i The Weeknd van tornar a trobar-se els uns als altres. Mirem més de prop.\nAh, el començament. Tant coquetejar, tanta valent. Una font va dir E! Notícies que Hadid i The Weeknd estaven coquetejant molt a Coachella, on va actuar aquell any. Tot i que no necessàriament ho sabem com es van conèixer, ja sabem que ja havien estat introduïdes per la germana gran d'Hadid, Gigi, i que aquesta vegada realment han fet clic.\nMés tard en la seva relació, va informar The Weeknd Roca que roda que originalment havia atès a Hadid per treballar amb ella i, quan ella el va assolar, va dir que li va donar l'oportunitat de mantenir una relació romàntica.\nEl Weeknd ha tuitejat això poc després que es rumiessin els dos sobre els dos. Per descomptat, els fans van començar a sortir. Segurament, tots tenien la sensació de saber de quina jove parlava.\nllei d’atracció de cites en línia\nMalgrat els rumors que Hadid i The Weeknd estaven de datació, cap dels dos havia confirmat la seva relació. Tot i això, sovint es trobaven junts al mateix lloc. Coincidència? Jo crec que no!\nEn una entrevista amb The New York Times Magazine, quan se li va preguntar si estava enamorat, The Weeknd va respondre cíclicament. Va dir: 'No ho sé, per ser sincer amb vosaltres. No ho crec. Pot ser. No, sí, sí, potser.\nEls dos van ser vistos caminant mà a mà durant la Setmana de la Moda de Nova York, donant aficionats la primera confirmació oficial que eren, en realitat, una parella.\nbellahadid a Instagram\nEn una entrevista amb Roca que roda, El Weeknd va confirmar que li va donar a Hadid aquesta petita yorkie per al seu 19è aniversari. Quina freqüència bonica!\nEls dos van passar el cap de setmana del seu aniversari a la ciutat de Nova York amb la mare de Hadid Yolanda, la germana Gigi i el xicot de Gigi en aquell moment, Joe Jonas.\nTheWeekndVEVO a YouTube\nDe nòvia a musa, Hadid va protagonitzar el videoclip de The Weeknd 'In the Night'. Però poc després, els rumors de ruptura van començar a difondre's. E! Notícies va informar que estaven prenent un descans a causa dels horaris ocupats. Una font va dir a la publicació: 'Continuen en la vida de l'altre, però no amb la mateixa capacitat exclusiva.'\nMalgrat els rumors, la parella va ser vista en el iot de DJ Khaled a Miami mentre The Weeknd estava en pausa de la seva gira.\nJason Merritt / Getty Images Entreteniment / Getty Images\nPotser Hadid i The Weeknd han tornat a estar lleugerament desconcertats durant un parell de mesos, però, un cop passat el mes de febrer, tornaven a funcionar.\nLa parella va debutar en la seva catifa vermella als 58s premis Grammy, on The Weeknd va ser nominada a set premis, i en va guanyar dos.\nMés tard aquell mes, es van començar a estendre rumors de compromís, però segons Vogue, un representant ràpidament els va enderrocar.\nLarry Busacca / Getty Images Entreteniment / Getty Images\nSens dubte, va ser la temporada de la catifa vermella. Els dos es van presentar a la Gala del Met en un fantàstic i impressionant Givenchy. Guau, només wow\nHadid va vessar les mongetes sobre la seva relació amb The Weeknd en una entrevista amb glamour.\n'Va ser una nit gran per a ell. Ha treballat molt dur, i la va passar tan bé aquella nit. Com a núvia volia estar-hi per donar-li suport. Veure-lo tan feliç quan va guanyar un Grammy em va fer molt feliç ', va revelar quan se li va preguntar per què van triar els Grammy per debutar la seva catifa vermella.\nQuant a la seva pròpia relació, va explicar glamour, 'Estic amb Abel. No el veig com a The Weeknd. Estic orgullós de The Weeknd i de la música que fa, però estimo molt Abel. ” Oh, adorable.\nLa parella va sortir a Tòquio a principis de mes i va tenir el viatge de tota la vida.\nAl seu retorn, van celebrar junts un altre aniversari. Aquesta vegada era el dia 20 d’Hadid. Malauradament, aquesta vegada no hi havia petites adorinades.\nDesprés d’un viatge a Tòquio i un dolent * 20è aniversari el mes abans, semblava que la parella ho tenia tot. Malauradament, no va ser així. La parella va confirmar que s'havia trencat el 10 de novembre. * Crits lleig *\n'Els seus horaris han estat massa difícils de coordinar i se centra en acabar i promocionar el seu àlbum', va dir una font Gent. 'Encara tenen un gran amor per als altres i es quedaran amics.'\nTot just dues setmanes després de la publicació, Hadid va realitzar la seva primera exhibició de moda Victoria Secret i qui va ser l'intèrpret? Cap altra cosa que The Weeknd.\nsigne del zodíac més divertit\n'No hi ha cap molèstia', va dir E! Notícies abans de sortir a l’escenari. 'És el meu millor amic i estic emocionat perquè camino durant la seva actuació.'\nL'endemà de la seva retirada a la pista, Hadid va publicar a Instagram agraint a tots els que van fer que el seu debut de VS fos un èxit, inclosa la seva ex.\n'Gràcies @theweeknd per ser el millor i més increïble intèrpret del planeta. Ja ho heu assassinat, com sempre ', va escriure al seu títol.\nGener a octubre de 2017\nAl gener de 2017, Selena Gomez i The Weeknd es van veure acollides a Santa Mònica. Al cap d’uns mesos, va quedar molt clar que els dos es trobaven (i amb força obertura).\nPoc després que TMZ va informar que Gomez i The Weeknd es veien, Hadid va desaprofitar Gomez a Instagram. Pocs dies després, Hadid va publicar una foto a Instagram realitzada per paparazzi on es mostra donant el dit a les càmeres. (Alguns van especular que era la seva manera de dir-li públicament al seu ex.)\nA l'octubre, The Weeknd i Gómez es van irrompre. Es podia tornar a reunir amb Justin Bieber i The Weeknd? Doncs a veure.\nEl Weeknd es troba des de l'apartament de Hadid a la Nova York, incitant rumors que els dos podrien tornar a sortir. Tot i això, va ser una reunió casual, segons va dir una font E! Notícies.\n'Abel va acostar-se a Bella demanant passar el ratllat i posar-se al dia, i va decidir veure'l i veure cap a on van les coses. Ella sap que si no tornen a sortir, almenys poden ser bons amics.\nPhil Walter / Getty Images Entreteniment / Getty Images\nThe Weeknd va llançar el seu EP, La meva estimada melancolia. Si bé semblava que tothom podia parlar era la primera cançó de l'EP, 'Call Out My Name' (es rumorejava que es tractaria de Gomez), un parell de les altres cançons van apuntar a Hadid.\nA 'Wasted Times', The Weeknd fa referència a una hípica (Hola! Hadid era un genet a cavall abans que fos model!), I la lletra deia: 'Vaig perdre les vegades que vaig passar amb una altra persona / ni tan sols era la meitat de vosaltres. ” Ouch, perdó Selena.\nA 'Try Me', The Weeknd canta, 'Ets el millor que he tingut / Baby girl, recorda'm', i 'Estàs mirat' crescut des de l'última vegada que et vaig mirar / Potser ha estat, he passat uns parells mesos / Però només tinc la foto que em vas enviar per missatge.\nVa ser aquest el seu gran gest per recuperar Hadid?\nEls rumors van començar a estendre's que els dos es veien tots els uns als altres a Coachella, allà on tot va començar per a ells, però Hadid els va tancar ràpidament.\nQuan un E! Notícies El títol de l'Instagram es llegeix: 'The Weeknd i Bella Hadid es van veure 'besant tota la nit' en una coachella després de la festa i és segur dir que no ho sentíem arribar. Enllaça la biografia per obtenir més informació sobre el retrobament del desert, 'Hadid va respondre ràpidament dient:' No era jo 'seguit d'un emoji encongit i d'un emoji detectiu.\nAquesta vegada, no hi havia cap dubte al respecte: Hadid i The Weeknd es van veure besant una tempesta a Cannes. Això va caure tan sols un mes després que tots dos negessin la seva datació.\n'Bella continuava venint i xiuxiuejant a l'orella i besant-se el coll', va dir una font Correu diari. 'Certament no ho van mantenir en secret. Estaven a la platja davant de centenars de persones. '\nDesprés que els aficionats poguessin deduir que els dos estaven junts a París, hi va haver encara més confirmació que tornaven a aparèixer després que una foto sortís al descobert de forma armada pels carrers de la ciutat de l'amor.\nla setmana a Instagram\nEls dos van tornar a visitar Tòquio, aquesta vegada amb els nois de The Weeknd. Va publicar la imatge superior i, a l’epígraf, va donar crèdits fotogràfics a Hadid.\nA partir d’ara, diverses fonts properes a la parella han confirmat que tornen a estar junts. Ni Hadid ni The Weeknd han comentat, però sembla que estan pendent bastant.\nLa història és història, i no hi ha dubte que aquestes dues tenen sens dubte una connexió especial, però només el temps us explicarà quina és aquesta connexió. Així que, de moment, esperem que aquests dos confirmin el seu amor reaparegut els uns pels altres, com, ben aviat. No sé quant temps puc esperar.


Colau veu millor el projecte Hermitage-Liceu tot i que la Bocana necessita algun projecte "alineat amb la ciutat"\nPublicat 28/05/2021 16:08CET\nL'alcaldessa de Barcelona, Ada Colau, ha considerat aquest divendres que el projecte del museu Hermitage és "millor" amb l'anunciada incorporació del Gran Teatre del Liceu.\nNo obstant això, preguntada en el ple municipal pel popular Josep Bou, ha reiterat que la Nova Bocana del Port ha d'acollir un projecte "alineat amb la ciutat", i que hi ha més actors interessats en aquest emplaçament.\n"Vam dir 'no' al projecte inicial, però sí que volem un projecte més alineat amb els valors d'innovació, cultura i model econòmic de la ciutat", ha dit Colau, que ha afegit que el seu govern vol evitar més pressió turística a la Barceloneta.\nEn aquest sentit, ha alertat que una concentració d'atraccions turístiques al centre de la ciutat pot posar en perill el mateix sector si es repeteix una baixada brusca dels visitants, tal com ha passat arran de la pandèmia de la covid-19.\nHa assegurat que el Govern municipal "no discuteix" que l'Hermitage s'instal·li a la ciutat, però ha assegurat que la Nova Bocana del Port de Barcelona és un lloc estratègic que també podria acollir altres projectes, com el de l'European Urban Tech.


Apartments Sanmar Pag Croàcia - Ofertes d'hotels amb els MILLORS DESCOMPTES EN LÍNIA\nVelebitska 46, Mandre (Kolan), Pag, Croàcia, 23251 - Veure al mapa\n"Very nice clean flatlet with a beautiful look on the open se..."\nConvenientment situat a Mandre (Kolan), Apartments Sanmar és una base ideal des d'on explorar aquesta ciutat fantàstica. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nApartments Sanmar també ofereix moltes instal.lacions per enriquir la seva estada a Mandre (Kolan). Mentres estan allotjats en aquestes meravelloses instal.lacions, els clients poden gaudir de habitació familiar.\nA més, totes les habitacions ofereixen una gran varietat de comoditats com ara aire condicionat, balcó/terrassa, aparell de televisió LCD/pantalla de plasma, TV satèl•lit/cable, nevera per satisfer els clients més exigents. A més, l'oci que l'hotel ofereix assegurarà que tengui molt a fer durant el dia. Apartments Sanmar és un lloc ideal d'estada pels viatgers que busquin encant, comfort i facilitat a Mandre (Kolan).\nTots els comentaris (27) Parelles (2) Famílies amb infants petits (11) Famílies amb infants grans (5) Grups (9)


Marketing online i disseny web per Euromaquinas Cap | La Teva Web\nEuromaquinas Cap és una empresa francesa de venda de plataformes elevadores i carretons elevadors seminoves i noves.\nLa pàgina web és una pàgina corporativa que té una doble funció : presentar a l'empresa i els seus serveis, així com tenir un catàleg de maquinària en venda permanentment actualitzat. El catàleg de maquinària es connecta amb un potent cercador perquè el client obtingui exactament els resultats que busca i pugui ampliar la informació amb una fitxa de cada plataforma. El cercador treballa sobre tipus de màquines, marca i capacitats. La informació de la pàgina web s'alimenta directament del programari de gestió de l'empresa mitjançant la importació automàtica de fitxers xml.\nA nivell de disseny web, s'ha buscat un disseny web original sobre la base del logotip i la imatge corporativa de l'empresa que s'allunya de la imatge clàssica de les empreses del sector. Per obtenir un disseny que evoqui la imatge d'un producte industrial i tècnic s'ha recorregut a l'ús de tipografies de pal sec, imatges molt contrastades i formes més rotundes que aporta una imatge tècnica i contundent.\nLa pàgina web està en tres idiomes -castellà, francès i anglès -i que la pàgina web es dirigeix al mercat internacional. Per a això, a nivell de màrqueting en línia, es treballa una estratègia de posicionament web internacional. La pàgina web es posicionarà principalment pels models de les plataformes elevadores en venda.


Sopars per a nens: consells i receptes fàcils i sanes - Naturalment!\nEl sopar és, per a molts, el menjar familiar més important. És veritat que l’esmorzar i el dinar han de tenir un pes nutritiu més destacat, però el sopar és vital pels més petits. És important preparar bons sopars per a nens perquè reposin forces i puguin descansar com cal.\nA més, per a molts pares, és l’únic menjar de tot el dia que poden compartir amb els seus fills. Per això és important aprendre a donar-li importància al sopar i a preparar-lo i gaudir-lo pausadament —i amb les receptes i productes frescos més idonis.\nConsells a l’hora de preparar els sopars per a nens\nUna de les primeres consideracions que cal tenir en compte abans de preparar el menjar és què han menjat ja els nens durant el mateix dia. Així, no només evitarem repeticions “avorrides”; alhora estarem complementant la seva dieta amb tots els nutrients que necessiten i preparant uns sopars saludables. El primer exemple ho trobem en els primers plats més bàsics.\nDe primer plat, en general, és aconsellable preparar un plat ric en verdures. La clau està en la varietat: ja siguin crues, com és el cas de les amanides, o cuites, o al forn, farcides, etc. El cas és no convertir aquest plat en el típic plat de verdures bullides.\nSi ja han menjat moltes verdures per dinar, caldrà adaptar el primer plat i canviar-ho per un plat d’arròs o de pasta.\nEl segon plat ha de ser més proteic, i sempre condicionat pel menú del dinat. És a dir, cal evitar repetir dues vegades el mateix dia carn vermella o peix, per exemple. A més, és important recordar que aquest plat no ha de ser abundant. Al contrari. Cal evitar les digestions carregades a l’hora de dormir.\nEvita els dolços! L’ideal és la fruita, encara que també són molt útils els làctics.\nIdees originals per a sopars més variats\nBroquetes de verdura\nLes broquetes són ideals per afegir més verdures a la planxa en la dieta dels nens d’una manera divertida. La clau està en la selecció de verdures per fer que el plat entri pels ulls: quants més colors, millor!\nPer preparar un sopar complet, pots afegir una mica de pit de pollastre, per exemple. Així et quedarà un plat combinat ben nutritiu i divertit. A més, com la recepta és molt senzilla, els nens poden ajudar en la preparació. Si ho preparen ells, segur que després s’ho mengen tot!\nLes truites, igual que els remenats, són la millor manera d’“amagar” aliments conflictius en els sopars per a nens. Per això són una de les millors maneres de fer menjar espinacs als nens amb un paladar molt fi.\nEls espinacs són una font rica de ferro i de fibra, i, al costat de les proteïnes que contenen els ous, fa d’aquest plat un sopar molt complet. Tan sols et faltarà afegir unes postres: la millor opció és una peça de fruita més contundent, com el plàtan. Però el millor és deixar que triïn ells!\nPastís de carabasses\nSopar carabassa és sempre una bona idea. És un gust que no avorreix i aporta molta varietat al sopar (de color, nutricionalment i de gust). A més de la típica crema de carabasses (que també és una bona opció), podem preparar un sorprenent i riquíssim pastís amb uns passos molt senzills.\nPrimer, hem de triturar la carabassa, tal com ho faríem per preparar un puré o crema. Després, li afegim una cullerada de farina, una mica de sucre i un got de llet. Removem, a foc lent, fins que quedi tot ben integrat.\nHo deixem refredar una mica, per afegir-li un parell o tres d’ous i batre la mescla. Tan sols faltaran 100ml de nata líquida i una mica de mantega. Col·loquem la mescla en una massa brisa, en un motlle, i ho fornegem a 200 graus durant mitja hora.\nAquesta recepta és més complexa i requereix temps, però precisament per això és una oportunitat d’or per introduir als nens al món de la cuina.\nQuines són per a tu les millors receptes per sopars per a nens?


Unes obres a l'estació de Sants causaran restriccions nocturnes a cinc línies durant tres mesos - VilaWeb\nDilluns 02.04.2007 06:00\nUnes obres a l'estació de Sants causaran restriccions nocturnes a cinc línies durant tres mesos\nCampanya de protesta a internet contra el mal servei de rodalia de Renfe\nAdif, l'empresa que administra les infrastructures ferroviàries, ha informat que avui comença a l'estació de Barcelona Sants una nova fase de les obres de reordenació de les vies per adaptar-les al pas del TAV. Això farà que, fins al mes de juny, cinc línies de rodalia (1, 2, 3, 4 i 10) quedin afectades entre les 22.25 i les 00.10. Renfe ha establert un pla alternatiu de transport amb autobús per als passatgers afectats.\nAhir, a primera hora del matí, unes altres obres que Adif feia a Sants van provocar retards de fins a quaranta minuts.\nEls múltiples retards i avaries que ha patit el servei de rodalia els darrers mesos han provocat una campanya a internet per fer arribar el malestar dels usuaris al ministeri espanyol de Foment, responsable de l'empresa ferroviària. El lema de la protesta, promoguda per l'Associació Catalana de Consumidors, és 'Ja n'hi ha prou de fer el burro'. La campanya propugna que el servei de rodalia es traspassi al govern català.\nUn estudi de PIMEC, la patronal de petites i mitjanes empreses, va calcular fa poc què costen els retards de Renfe a l'economia catalana. Segons aquest estudi, els retards (deu minuts de mitjana) que afecten els 400.000 usuaris de la xarxa de rodalia fan perdre a les empreses 1.036.000 euros. Un altre estudi, realitzat per la Federació d'Associacions i Gremis Empresarials del Maresme (FAGEM), va establir que els retards dels trens que van passar per Mataró els dos primers mesos de l'any van costar tretze milions i mig d'euros a les empreses, perquè cada treballador havia perdut, en aquests dos mesos, set hores de feina.\nOrganitzacions de consumidors\nRetards de fins a 40 minuts dels trens de rodalies i llarga distància\nUnes obres en les vies de l'estació de Sants de Barcelona causen retards en totes les línies de tren


Burundanga - Infogues\nLa burundanga o també coneguda com escopolamina és una droga que inhibeix les reaccions del consumidor I segueix les ordres de una altre persona, a part pot provocar pèrdua de memòria, al·lucinacions, etc. Aquesta droga pot ser administrada de diferents maneres, de manera líquida (beguda), a l’hora de menjar aliments o a partir de la via respiratòria. Resulta ser una de les drogues més perilloses, ja que si la dosi s’excedeix del consumidor pot morir.\nQUIN SÓN ELS SEUS EFECTES?\nSequedat de la pell i mucoses, set, dificultat per parlar, pupil·les dilatades amb una lenta reacció a la llum, visió borrosa per objectes propers, envermelliment de la pell i disminució de la suor, augment de la freqüència cardíaca i retenció urinària per espasmes de l’esfínter. En grans dosis produeix arrítmies cardíaques, taquicàrdies, fibril·lacions, insuficiència respiratòria, col·lapsa vascular, mort, produeix un estat de passivitat completa amb actitud d’automatisme, rep i executa ordres sense oposició i amnèsia. En algunes persones pot causar desorientació, excitació psicomotriu, al·lucinacions, deliri, agressivitat, convulsions, depressió severa i coma.\nÚS DE LA BURUNDANGA\nLa burundanga s’utilitza per cometre actes il·legals com robar o violar ja que les persones que han consumit burundanga es tornen totalment submises i tenen amnèsia.\nLa intoxicació amb aquesta substància requereix atenció mèdica. S’ha de conservar la via aèria permeable i una adequada oxigenació, hidratació, control d’hipertèrmia amb mitjans físics (bosses de gel, compreses fredes, etc.). És important acolchonar llit per evitar lesions. L’infermer/a col·locarà un catèter vesical. L’habitació ha d’estar a mitja llum per evitar estímuls fins on sigui possible.


Thermomix guanya la guerra a Lidl: un jutge els condemna per plagi del robot de cuina\nThermomix guanya la guerra a Lidl: un jutge els condemna per plagi\nActualitzat 19/01/2021 12:59\nThermomix ha guanyat la batalla a Lidl. No era David contra Goliat, era una disputa bastant igualada entre dues marques potència en el seu mercat, però la guerra, que es va celebrar abans de Nadal a Barcelona, ja té guanyador: Lidl ha de deixar de comercialitzar la seva famosa i mal anomenada "Thermomix barata".\nAixí ho ha decidit la secció especialitzada en assumptes de patents dels Jutjats Mercantils de Barcelona, que ha donat la raó a la companyia alemanya Vorwerk, fabricant de la màquina de cuina coneguda com a Thermomix.\nQuerella contra Lidl per plagi del famós robot de cuina de Thermomix\nS'havien querellat contra Lidl, distribuïdor de la màquina de cuina coneguda com a Monsieur Cuisine Connect, assegurant que la cadena de supermercats havia plagiat el seu exitós robot de cuina i l'havien posat a la venda per menys de 400 euros. Aquest robot de cuina, batejat popularment com la "Thermomix barata", s'havia convertit en un èxit de vendes per a Lidl. Però s'ha acabat.\nEn una sentència que s'ha conegut avui, 19 de gener, la justícia ha donat la raó a Thermomix i s'assegura que la màquina de Lidl viola els drets d'exclusiva que es deriven de la patent espanyola d'invenció ES 2 301 589, validació a Espanya de la patent europea EP 1 269 898, titularitat de Vorwerk.\nAixí doncs, els jutjats ordenen a Lidl cessar la importació, emmagatzematge, oferiment i comercialització del robot de cuina Monsieur Cuisine Connect a Espanya. Lidl també ha de retirar tots els productes d'aquesta referència del mercat. Tot el que es pugui relacionar amb Thermomix: documents comercials, material publicitari i promocional o altres documents en què es reprodueixi aquest producte, també si estan penjats a internet.\nLidl haurà de pagar el 10% de la facturació a Thermomix\nLa sentència també demana que Lidl compensi Thermomix pels danys causats per aquesta violació de la patent. La marca propietària legítima de la marca va demanar un 10% de la facturació feta amb aquests productes. Ara, quan la condemna contra Lidl sigui ferma, s'haurà de calcular quants diners hauran de pagar com a multa per haver-se saltat la patent d'aquest famós robot de cuina.\nImatge de la Thermomix barata de Lidl, des d'ara prohibida a Espanya\nThermomix té la patent reconeguda a Espanya des del 2008\nEspanya va reconèixer la patent Europea de Thermomix el 2008 amb la identificació ES'589, invenció d'una màquina de cuina incloent vuit característiques de producte. Lidl comercialitza des de juny del 2018 el robot de cuina Monsieur Cuisine Connect.\nLa discussió jurídica s'ha centrat en si la patent reconeguda a Espanya recull de manera explícita i com a reivindicació, com a característica pròpia i innovadora, les funcions que defineixen Thermomix i, per tant, si aquestes estarien protegides per la patent i aleshores no podrien ser reproduïdes ignorant aquesta patent, segons ha explicat el TSJC en una nota de premsa aquest dimarts.\nLidl arrasa amb la millor vaporera per aprimar-nos menjant sa\nLes súper ofertes de Lidl per aquest Nadal per menys de dos euros\nAlerta per mails falsos de Lidl per robar dades bancàries


ERC i el PDeCAT anuncien una esmena a la totalitat dels Pressupostos | Catalunya | EL PAÍS Catalunya\nERC i el PDeCAT anuncien una esmena a la totalitat dels Pressupostos\nEl diputat Joan Tardà diu que els gestos que demanen al Govern de Sánchez "no són de màxims"\nBarcelona 4 FEB 2019 - 13:51\tCET\nLa plana major d'ERC, en una imatge d'arxiu. MASSIMILIANO MINOCRI\nMés pressió per a Sánchez. Esquerra Republicana i el PDeCAT han anunciat aquest dilluns que presentaran una esmena a la totalitat al projecte de Pressupostos Generals de l'Estat. El diputat al Congrés Joan Tardà ho ha avançat en nom d'ERC després de la reunió setmanal de la plana major del partit republicà. Tardà ha assegurat que encara esperen un gest per part del Govern central respecte als polítics que esperen el judici i a favor de l'autodeterminació, que no considera "de màxims". "Cap solució pot deixar fora la meitat dels catalans", ha assegurat el diputat.\nEn el cas del PDeCAT la formació ha anunciat l'esmena amb una nota de premsa sense especificar la data en què la pensen presentar. "Demanem al president Pedro Sánchez una taula de diàleg bilateral per trobar una solució política al conflicte de Catalunya, amb la presència d'un mediador neutral que garanteixi el compliment dels acords als quals s'arribi", defensa el PDeCAT. "Mentre aquesta proposta no arribi, el PDeCAT es manté en la no aprovació dels Pressupostos i presentarem una esmena a la totalitat", conclouen.\n— David Bonvehí (@davidbonvehi) 4 de febrer de 2019\nEl debat sobre els comptes comença el 12 de febrer i tant ERC com el PDeCAT podrien retirar l'esmena en qualsevol moment fins a just abans de defensar-la, el dia 13. Però la tensió ja es fa palesa: el PDeCAT, inicialment poc avesat a presentar l'esmena, ha anunciat que la presentarà després que ho hagi avançat el cap de files de Junts per Catalunya al Parlament, Eduard Pujol, alineat amb l'expresident Carles Puigdemont.\nEl text d'ERC serà registrat dimarts al Congrés, ha explicat Tardà. Els republicans eviten així esgotar el termini per presentar esmenes, que finalitza el 8 de febrer. El diputat, que ha comparegut a Barcelona acompanyat dels seus companys de bancada i la portaveu del partit, Marta Vilalta, ha dit que no se'ls pot acusar de "radicals" i que s'entén que la solució al conflicte a Catalunya "s'ha de construir entre tots". Tardà ha recordat, per exemple, que ha donat suport al Govern de Sánchez en l'aprovació de decrets llei i que el seu aval als socialistes en la moció de censura que va expulsar el PP va ser "sense res a canvi".\nEs tracta d'un moviment tàctic: ERC pressiona tot just una setmana abans que comenci el judici al procés, i de passada s'autoconcedeix més capacitat de negociació en el futur debat pressupostari. La tensió política se suma, a més, a l'onada de crítiques per part d'organismes com el Banc d'Espanya o l'Airef (l'autoritat fiscal independent), que asseguren que els ingressos estan inflats i que difícilment es compliran els objectius de dèficit. Brussel·les continua dient que els comptes públics espanyols tenen "risc de no compliment".\nPerò aquesta no és la guerra d'ERC: l'esmena a la totalitat obeeix més a objectius polítics, per la proximitat del judici als polítics independentistes presos, que no pas a la negociació pressupostària. Tardà ha lamentat que el Govern de Sánchez "no hagi donat cap resposta" a les peticions d'Esquerra per aprovar els comptes: aturar "l'onada repressiva" contra els polítics presos, retirant les acusacions de la Fiscalia i l'Advocacia de l'Estat contra ells, i facilitant una taula de negociació política dels partits, que actualment s'està pactant entre el Govern central i la Generalitat.\nEl diputat ha assegurat que el Govern espanyol "té temps" per "instar la Fiscalia" a retirar les acusacions. També ha criticat que el Govern posi límits a la taula de negociació, cosa que, segons Vilalta, és el que ha portat a un punt mort les converses entre les dues administracions. "No podem acceptar aquest marc perquè els independentistes en quedem al marge. No hi pot haver cap solució que deixi al marge alguna de les parts", ha dit Tardà. El diputat també defensa que cal que hi hagi "un mediador".\nTorra alerta d’una “crisi” al Govern si ERC o PDeCAT es desmarquen en votar els Pressupostos


25 agost, 2017 Ignasi Conillas\nCreu un espai únic en el seu jardí i terrassa amb una pèrgola RENSON Camargue, experimenti com la seva vida canvia en passar més temps en l’exterior. Un disseny atemporal i infinites opcions de personalització converteixen aquesta pèrgola en un sistema ideal que s’adapta perfectament al seu habitatge.\nLa Camargue és una pèrgola innovadora i modular, amb un sostre de protecció horitzontal amb llepis orientables, tots els seus laterals es poden tancar amb estores enrotllables integrats Fixscreen, panells de vidre lliscants, panells lliscants Loggia o una combinació d’ells.\nEl sostre està compost de llepis d’alumini extruido que es poden orientar per regular el grau de protecció solar o ventilació que desitgi a cada moment. Les llepis es poden accionar còmodament amb un comandament a distància. En posició tancada, el sostre és impermeable i l’aigua de pluja es drena pels canalons de desguàs laterals a través de les columnes.\nEls estores de protecció solar Fixscreen, motoritzats i resistents al vent estan disponibles en més de 50 colors i diferents teixits.\nEls materials i acabats d’alta qualitat, així com el disseny de la Camargue redueixen el manteniment al mínim, amb la qual cosa es garanteix una durabilitat extraordinària. Disponible en tots els colors RAL.\nVisiti nostre showroom on li assessorarem sobre la millor solució per al seu projecte d’exterior.\nPÈRGOLA RENSON CAMARGUE AMB PANELLS CORREDIZOS LOGGIA WOODDESIGN, DISPONIBLES EN ROURE BLANCO, ROURE NATURAL O NOGUERA.


CAMINS PARAL·LELS (MA NON TROPPO)\nPrograma: Orquestra Barroca Catalana\nLloc i dia:Església de Sant Felip Neri\nEl primer concert de la temporada 2019-20 de l’Orquestra Barroca Catalana, com és habitual a l’Església de Sant Felip Neri, va proposar una habitual trobada entre Bach i Handel, dos dels grans mestres barrocs i va mostra un bon nivell musical. El títol de l’esdeveniment ‘Camins paral·lels. Bach Handel 1685’ remetia al contingut del programa, on es van interpretar cantates, un concert i altre música orquestral d’aquests dos monstres, així com a les coincidències vitals d’ambdós compositors. Són molt coneguts els fets que varen néixer amb poc més d’un mes de diferència i a una quarantena de quilòmetres de distància. Per contra, mentre l’un va voltar molt, sobretot per Itàlia i Anglaterra on es va establir; l’altre va moure’s tota la vida en un radi relativament petit. Un altre dia, amb més temps i espai, podem fer un cert anàlisi de similituds i diferències entre ells. Només en deixo una anècdota, relativament poc coneguda, com a tastet: els dos van ser operats per problemes de vista per l’oculista John Taylor, un maldestre; Bach va morir com a conseqüència de les complicacions de l’operació i Handel, va anar d’un pèl.\nMusicalment parlant, si bé ambdós –òbviament- van excel•lir, van focalitzar-se en àmbits relativament diferents: Handel en l’òpera i els oratoris i Bach en la música sacra i música de cambra, si bé és cert que tots dos van escriure música gairebé per a tots els formats de l’època.\nEl concert de diumenge encarava amb bon criteri relatives similituds formals per tal de poder copsar la personalitat de cada músic. I l’Orquestra Barroca es va fer acompanyar de dos solistes solvents com ho són l’hiperactiu organista Juan de la Rubia, que va dirigir també algunes de les obres i que darrerament és a tot arreu, i la mezzo Lídia Vinyes-Curtis. D’entrada l’Obertura d’un concerto grosso de Handel, com a aperitiu d’un dels moments de la nit, el concert The Cuckoo and the nightingale on de la Rubia va demostrar que és un intèrpret magnífic de repertori barroc i de la cantata ‘Splenda l’alba in oriente’ on Vinyes-Curtis va palesar perquè ha estat cridada per directors i conjunts de la categoria de Rilling, l’Ensemble Baroque de Limoges, o Sigiswald Kuijken amb una veu petita però bonica, plena de matisos i molt bona dicció que va donar el millor de sí en la cantata bachiana BWV 170. Abans la Simfonia de la Cantata BWV 146 (música que va ser reaprofitada per Bach en el seu Concert per a clave BWV 1052) havia tornat a deixar el públic amb la boca oberta per l’habilitat de de la Rubia al teclat.\nL’Orquestra va oferir un so molt cohesionat i rodó, demostrant com va guanyant any rere any, definint una trajectòria molt sòlida que fa que a cada concert s’ompli més i més l’Església de Sant Felip Neri.


Un món en transformació: una visió des de la Xina\nMedia > Un món en transformació: una visió des de la Xina\nEl títol que encapçala aquest text dóna nom al cicle que va ser inaugurat el passat dijous 25 de febrer per Lanxin Xiang, professor d'Història i Política Internacional al Graduate Institute of International and Development Studies de Ginebra (Suïssa) i director del "Center of One belt and One Road Security Studies "a la Xina National Institute de Xangai (Xina). Lanxin va obrir aquest cicle de conferències a Casa Àsia amb l'objectiu d'abordar els canvis que s'estan produint en l'ordre global però des del punt de vista asiàtic.\nEl professor Xiang va obrir la seva xerrada llançant una pregunta: Per què Occident interpreta malament les "intencions" de la Xina? Per Xiang l'error de partida comença amb la mateixa definició que es dóna sobre el paper del gegant asiàtic al món. "A Occident es parla de l'ascens de la Xina però, en canvi, els líders xinesos prefereixen parlar de restauració".\nUtilitzar el concepte d'ascens porta implícits 2 prejudicis, segons Xiang. En primer lloc, pressuposa que és una cosa nova a la Xina, "tot i que si consultem les estadístiques i la història veiem que aquesta expressió no s'ajusta amb la realitat". I la veritat, va dir, ve avalada pels informes de l'OCDE que corroboren que el PIB Xinès ja era el primer del món en 1832. En aquesta època, va afegir, el PIB xinès representava el 30% del total en el món.\nÉs incorrecte, per tant, parlar de l'enlairament que la Xina ha experimentat en els últims 30 anys com si fos una cosa nova. Ho hem vist molt abans, va assegurar Xiang. I va recordar que la veritable raó per la qual la Gran Bretanya va entrar en guerra amb la Xina en 1840 no va ser per culpa de l'opi sinó perquè aquesta acumulava una importantíssima quantitat de reserves internacionals de divises i era, a més, el primer productor de plata en aquella època. Així que, tampoc és cert que sigui la primera vegada en la seva història que tingui tal quantitat de reserves de monedes estrangeres, va afirmar.\nEl segon prejudici, segons Xiang, és que el miracle xinès es deu al fet que la Xina s'ha aprofitat de la conjuntura econòmica de crisi que pateixen els països occidentals. Però la realitat és una altra molt diferent: "no podem ignorar els milers d'anys d'història econòmica ni negar que els nostres valors tradicionals i el nostre sistema de governança no tinguin res a veure amb aquesta contribució". Per això, ha insistit "l'èxit de la Xina no ve de fa 30 anys sinó que es sustenta en uns quants segles".\nEn el seu discurs, Lanxin Xiang també va parlar de la voluntat manifesta del nou govern xinès de posar fre a la corrupció, "una corrupció oficial sistemàtica que ha estat fora de control i ha malmès la reputació del partit comunista que l'anterior govern no va saber tallar. En canvi, per Xiang, el nou govern liderat per Xi Jinping ha posat límit, en els últims 3 anys, a aquest problema amb arrestos a polítics i funcionaris de primer nivell a la Xina.\nXiang va ser també molt crític amb la interpretació occidental que s'ha fet sobre aquesta campanya ja que, segons ell, els mitjans occidentals l'han descrit com una purga estalinista. Aquí el professor va posar en valor la tradició xinesa i els valors confucians que "tampoc tenen res a veure amb la tradició europea i els valors greco-romans". Segons ell, "el sistema polític xinès ve legitimat pel concepte d'ètica, i aquesta és la campanya principal del nou govern xinès: restaurar els valors tradicionals de Confuci".\nFinalment, el professor va treure ferro a les notícies negatives que parlen de desacceleració de la seva economia quan Amèrica, va dir, creix un 3% mentre que la Xina ho fa a un 6% i ha crescut de mitjana un 8% en els últims 30 anys. On és el problema? va preguntar. Com es pot dir que la Xina està a punt del col·lapse econòmic amb un creixement d'aquest nivell?\nPer al professor Lanxin Xiang el que intenten dur a terme els líders xinesos a hores d'ara és "transformar el sistema econòmic basat fins ara en un model centrat en l'exportació i la indústria per un altre basat en el consum domèstic i els serveis". I no és una transició fàcil, ha postil·lat. Per això, ha dit, cal crear un model de benestar social semblant a l'occidental. "Aquesta és la pretensió del govern xinès, transformar el seu model econòmic i la direcció d'aquesta política econòmica va en la línia correcta". Si té èxit, ja es veurà, ha conclòs.


Hospitals i ambulatoris inicien la unificació de serveis - Diari de Girona\nHospitals i ambulatoris inicien la unificació de serveis\nSalut vol reduir els ingressos hospitalaris reforçant l'atenció primària per afrontar la retallada sanitària\nEP/ACN/EFE/BARCELONA Els Centres d'Atenció Primària (CAP) i hospitals catalans han iniciat una fase d'unificació de serveis, amb l'objectiu d'evitar duplicitats, en el marc de la segona fase de les retallades que completarà la tisorada de 900 milions d'euros de la Conselleria de Salut de la Generalitat per a aquest any.\nAixí ho han defensat el conseller, Boi Ruiz, i el president del Servei Català de la Salut (CatSalut), Josep Maria Padrosa, a la presentació dels comptes de Salut per a 2011 aquest divendres a la seu del departament.\nAquesta fase d'unificació de recursos suposarà un 34% del global de la retallada sanitaria, després de l'anunci d'una primera fase de retallades en farmàcia, despeses administratives i reducció de l'activitat d'un 3% i de les tarifes d'un 2%, i que el departament ja va xifrar en uns 542 milions d'euros.\nCom a exemples concrets d'aquesta segona fase, que els representants han admès que serà lenta i complexa, es troba el d'unificar el servei de radioteràpia de l'Hospital del Mar i el Sant Pau de Barcelona, i el de l'Hospital Clínic i el Plató.\nPadrosa ha insistit en la necessitat d'evitar duplicitats d'equipaments d'"alta tecnologia i complexitat", així com equips de diferents especialitats, com el cas de la cardiologia en complexos sanitaris pròxims a l'estil de Reus i Tarragona.\nEn aquesta línia, Salut té en el punt de mira 134 punts determinats per executar una reestructuració, entre els quals es troben dispositius d'atenció ambulatòria urgent.\nDiverses vegades, el conseller Ruiz s'ha referit a aquesta qüestió com a font generadora d'estalvi dins del mateix sistema, i en aquest punt ha demanat la comprensió de la ciutadania perquè probablement haurà de fer desplaçaments més grans per accedir als mateixos serveis, especialment en ciutats mitjanes i petites.\nDe tota manera, el mapa complet final d'aliances i reestructuració del servei sanitari no té una data límit de publicació, sinó que s'anirà elaborant amb cada centre, i assumint la decisió i responsabilitat final la mateixa Conselleria, ha garantit el president del CatSalut.\nD'altra banda, un altre dels objectius de la conselleria és reforçar l'atenció primària per reduir els ingressos hospitalaris.\nBoi Ruiz ha explicat que el pressupost de Salut per a 2011 és de 9.188,6 milions d'euros, fet que suposa una reducció d'un 6% respecte al pressupost de 2010 i una rebaixa del 10% respecte a la despesa real d'aquell mateix any.\nEl conseller ha assenyalat que aquesta reducció del 10% "és possible" i que les mesures anunciades "són realistes" i es basen en "realitzar menys activitat i pagar una mica menys per l'activitat", ha dit.\nTambé ha assegurat que aquesta mesures "no suposaran una minva en la qualitat del servei assistencial que reben els ciutadans" i tindran "poc impacte" en els llocs de treball estructurals de la sanitat catalana, segons que ha afegit la secretària general de Salut, Roser Fernández.


Els Bonecos de Santo Aleixo a La Puntual i a Solsona, dins Espurnes Barroques - Putxinelli\nPosted by Putxinel·li | maig 7, 2022 | Article Destacat, Espectacles, Festivals, Història i tradicions, Llibres, revistes i exposicions, Portada | 0 |\n(Imatge dels Bonecos de Santo Aleixo. Foto Paulo Nuno Silva)\nEl món dels titelles està de sort a Catalunya: els Bonecos de Santo Aleixo, una de les relíquies teatrals europees més singulars que s’ha preservat a la regió de l’Alentejo, a Portugal, a càrrec d’un grup d’actors professionals del Centre Dramàtic d’Évora (Cendrev), estaran presents a dos llocs del 13 fins el 22 de maig de 2022:\n– amb actuacions al Teatre La Puntual de Barcelona del divendres 13 al diumenge 15 de maig, en els horaris habituals de la sala: divendres 13, a les 18h; dissabte 14, a les 12h i a les 18h; diumenge 15, a les 12h i a les 17h.\n– amb una exposició dels Bonecos a la sala Francesca de Llobera, del Consell Comarcal del Solsonès, a Solsona, oberta del 13 fins al 22 de maig, organitzada pel Festival Espurnes Barroques que es celebra a tota la comarca del Solsonès centrat en la música barroca. Del 14 al 20 de maig hi haurà visites escolars a l’exposició, ateses pels actors del Cendrev, i el dissabte 21, representació a Fals, amb plats típics de la gastronomia alentejana.\nEls Angelets. Foto Paulo Nuno Silva\nEls Bonecos de Santo Aleixo\nEls Bonecos de Santo Aleixo són una tradició teatral de la regió de l’Alentejo, a Portugal. Documentada des de finals del s. XVIII, les seves arrels provenen dels Autos i Misteris medievals de temàtica religiosa. Les versions que ens han arribat, però, contenen una barreja de gèneres sagrats i profans, així com la important presència popular del món rural alentejà, amb personatges que fan i diuen el que volen amb total llibertat, com el Mestre Salas o el Padre Chancas.\nAls anys vuitanta, l’últim Mestre dels Bonecos a la manera antiga, António Talhinhas, va transmetre els seus coneixements a una companyia d’actors professionals del Centre Dramàtic d’Évora, que ara són els encarregats de representar el seu repertori arreu del món.\nAlguns dels personatges principals dels Bonecos. Foto Paulo Nuno Silva\nLes característiques més rellevants dels Bonecos són les següents:\n– la il·luminació, sense llum elèctrica i només feta amb una llàntia de doble boca amb metxes d’oli i, de vegades, alguna espelma. El resultat és un entrellum atractiu i misteriós, que les oscil·lacions de les flames d’oli no fan més que augmentar, mentre alhora donen vida a l’hieratisme dels rostres.\n– l’humor i un registre general d’irreverència i transgressió, sobretot en els dos personatges principals: el Mestre Salas i el Padre Chancas, presentadors i alhora protagonistes d’obres com el «Sermó del Padre Chancas», una desenfadada exaltació a la beguda, o la «Confessió del Mestre Salas», en la què exposa la seva vida forassenyada, amb tendència a acabar-ho tot a garrotades.\n– l’ús de la sonoritat festiva de la guitarra portuguesa per acompanyar el fadinho o fado alentejano, les saiades (cançons populars de tema amorós pròpies de l’Alentejo), les contradanses i els bailinhos que trufen l’espectacle.\nEls Angelets en plena actuació. Foto Paulo Nuno Silva\nUna escena emblemàtica dels Bonecos és la que sempre inicia les sessions: el ball dels cinc angelets, quatre dels quals duen una petita espelma per il·luminar-se. El cinquè, que és el Mestre dels àngels i es posa al mig, no en porta cap. La contradansa que ballen és un dels moments àlgids de l’espectacle, per l’increïble efecte visual que fan les flames en moure’s, mentre alhora executen un vívid zapateado seguint el ritme de la guitarra portuguesa. Una escena que estableix ja d’entrada el to general de l’espectacle: festiu, joiós, rítmic, musical i poèticament irònic.\nLes funcions a La Puntual\nPoder veure els Bonecos de Santo Aleixo a un espai com La Puntual és, per a un aficionat al teatre, un verdader regal dels déus, ja que en pocs llocs es trobarà un recinte tan adient com és el teatret dels putxinel·lis a Barcelona. S’ha de tenir en compte que els Bonecos són uns titelles petits que es mouen en un escenari també petit, i amb una il·luminació a base de llànties d’oli. La música i les veus són totes en directe i l’atmosfera íntima que reclama l’espectacle és el de la proximitat.\nAssistir a una representació de Bonecos deixa sempre un enorme impacte als espectadors, ja que poques vegades es veuen espectacles d’aquesta mena, de més de dos-cents anys d’antiguitat i alhora, dotat d’una tal vitalitat que et fa aixecar del seient. Aquesta vivesa s’explica pel procés de recuperació que es va fer quan l’últim mestre a la manera antiga, Antonio Talhinhas, de São Tiago de Rio de Moinhos, prop d’Évora, va plegar i va decidir transmetre el seu llegat a un grup de cinc joves actors professionals del Centre Dramàtic d’Évora, els quals van rebre de primera mà, a través d’un verdader procés d’iniciació teatral, els secrets i l’esperit de les representacions, amb tota l’empremta de la música popular i de les tradicions orals de l’Alentejo.\nEl Mestre Salas i el Padre Chancas. Foto Paulo Nuno Silva\nSentir al Mestre Salas i al Padre Chancas conversar mentre van deixant anar mil bogeries sempre involucrant al públic, és una verdadera delícia. O, com dèiem abans, veure el ball dels Angelets és una experiència de difícil per no dir impossible descripció. Un esperit alegre i festiu garantit per la presència d’aquells mateixos actors que van recuperar el llegat del Mestre Talhinhas: Isabel Bilou, Ana Meira, José Russo, Gil Salgueiro Nave i Víctor Zambujo.\nA La Puntual es podran veure els dies següents:\n– divendres 13 de maig, a les 18h\n– dissabte 14 de maig, a les 12h i a les 18h\n– diumenge 15 de maig, a les 12h i a les 17h\nCorreu ràpid a comprar les entrades!\nExposició al Centre Comarcal del Solsonès, dins del Festival Espurnes Barroques. Visites d’escolars a Solsona i una representació a Fals\nEs tracta d’una operació única que molt poques vegades succeeix, poder veure una exposició dels Bonecos de Santo Aleixo acompanyada d’imatges en vídeo de les representacions, de fotografies d’alguns decorats i d’algunes peces de relleu, i d’un catàleg on s’explica tot allò que és indispensable saber per arribar a comprendre amb una certa profunditat l’origen i la raó de ser d’aquesta tradició teatral portuguesa.\nLa inauguració serà el divendres 13 de maig, a les 20:30, amb la participació de tots els actors del Centre Dramàtic d’Évora (Cendrev), dels directors del Festival Espurnes Barroques, així com de Toni Rumbau, autor dels textos publicats arran de l’exposició i co-comissari de la mateixa.\nPalau Llobera, seu del Consell Comarcal del Solsonès, lloc on es fa l’exposició. Foto Wikipedia\nL’artífex de tota aquesta operació és el director del festival de música barroca anomenat Espurnes Barroques, Josep Barcons, persona sensible no només a la música sinó a molts altres camps de la cultura viva, i que sap molt bé que avui en dia no té sentit treballar en propostes estancades, en una època com la nostra en la que el creuament, el mestissatge i la transversalitat són característiques essencials. Mesclar música històrica amb la història del teatre, quan aquesta conté llaminadures com els Bonecos de Santo Aleixo, en els que la música popular dels fadinhos alentejans i de les amomenades saiades està tan present, entre vells passos d’arrels medievals i els meravellosos Autos del seu repertori, centrats en el Nadal, la Creació del Món o la Passió, és una temptació pensada per satisfer no sols als especialistes en aquestes qüestions, sinó als més exquisits paladars entre els espectadors de música i de teatre.\nQuè són les Espurnes Barroques?\nD’entrada, diu la pàgina del Festival:\nEl juliol de 1998, un gran incendi forestal va devastar prop de 30.000 hectàrees de bosc i conreu al Solsonès, el Bages, l’Anoia i la Segarra. Vint anys després d’aquell desastre, el 2018, van brotar-hi unes espurnes amb dimensió barroca.\nI continua explicant en què consisteixen aquestes ‘espurnes de dimensió barroca’;\nEl festival, nascut el 2018, ofereix propostes musicals d’alta qualitat, acompanyades de tastos gastronòmics i, sobretot, a petits municipis de la Catalunya Central, posant en valor el seu llegat barroc i el seu paisatge singular. A través de la cultura, doncs, Espurnes Barroques pretén promocionar integralment l’entorn rural, propiciant experiències de cost assequible que tenen també una mirada social i educativa, creant un privilegi únic a l’abast de tothom. Es tracta d’un festival desestacionalitzat, tenint lloc durant quatre caps de setmana de primavera, a cavall dels mesos de maig i juny.\nEn això, hi ha un evident paral·lelisme en la tradició dels Bonecos de Santo Aleixo, els quals, quan estaven vius ‘a la manera antiga’, giraven pels poblets de les comarques rurals del Alentejo, actuant en cafès o locals municipals improvisats, en els que els veïns havien de portar les seves cadires de casa si volien seure. Poques vegades anaven a les grans ciutats, i quan ho feien, havien de canviar el llenguatge, no fos cas que la correcció cultural urbana de Portugal, sempre tan educada i conservadora, especialment abans, els multés o prohibís les representacions a causa del seu llenguatge desimbolt i essencialment popular.\nEl Mestre Salas amb les meninas dansaires. Foto Paulo Nuno Silva\nDiu també el Festival Solsonès en la seva presentació:\nEl festival Espurnes Barroques no sols té visibilitat de portes enfora, a nivell públic, sinó que el programa d’activitats contempla un nodrit programa social i educatiu, que es duu a terme aprofitant la presència dels intèrprets al territori.\nÉs en aquest apartat que s’ha d’incloure l’exposició dels Bonecos, que es podrà veure durant els dies que els membres de la companyia d’Évora estaran presents en la seva visita a Solsona i Barcelona. Una exposició única, que durant els dies entre setmana del 16 al 20 de maig, rebrà la visita de grups escolars de la ciutat de Solsona de 1r a 3r de Primària, així com l’alumnat de l’escola rural de Llobera, els quals seran atesos pels mateixos actors de la companyia que actuen amb els Bonecos. Aquests els mostraran les interioritats de l’espectacle, tot allò que els espectadors voldrien saber quan presencien una representació.\nEl teatret dels Bonecos vist pel darrere. Foto Paulo Nuno Silva\nTambé el dissabte 21 de maig, a les 18:30, tindrà lloc a la localitat de Fals, a l’Esgésia de les Torres, una representació dels Bonecos de Santo Aleixo, que s’acompanyarà amb plats típics de la gastronomia alentejana.\nDes de Putxinel·li recomanem a tothom que pugui, de no perdre’s alguna d’aquestes representacions. Una experiència única que no oblidaran.\nPreviousIV – Fira de Titelles de Lleida 2022 : The Watching Machine, Lovo, Celestina Infernal, Galiot Teatre, Cris, pequeña valiente\nNextS’acosta el XXIV Festival Internacional de Teatre de Teresetes 2022


Guia per implementar el "delivery" i el "take away" als restaurants | betevé\nL'Ajuntament publica aquest document després que aquest servei hagi passat a ser la principal font d'ingressos de molts bars i restaurants durant la pandèmia\nMarta Casals Torres | dimecres, 14 d'abril del 2021, a les 14.44\nLes restriccions que afecten el sector de la restauració des de l’inici de la pandèmia han obligat molts bars i restaurants a reinventar-se. Durant els últims mesos els serveis de menjar per emportar i a domicili s’han convertit en la principal font d’ingressos per a molts establiments. De fet, aquest model de negoci ha permès que el 80 % dels restaurants de la ciutat s’hagin pogut mantenir oberts en temps de pandèmia.\nServir menjar fora de l’establiment, però, suposa canvis importants en els negocis. Ara, tant els que ja ho han incorporat, com els que s’ho estan plantejant tenen una guia per ajudar-los a implentar el “delivery” i el “take away”. La guia l’han publicada conjuntament l’Ajuntament de Barcelona i el Barcelona Centre de Disseny. El document inclou els punts clau per implementar aquests serveis amb èxit. “Ha de ser una oferta competitiva, de qualitat i sostenible”, comenta Montserrat Ballarín, regidora de Comerç.\nAdaptar l’oferta gastronòmica de l’establiment\nLa guia recull que una de les claus principals per implentar els serveis a domicili i per emportar és adaptar l’oferta del restaurant si els productes que ofereix no poden arribar a les casa en condicions òptimes. El més important, segons el document, és que l’experiència gastronòmica de l’establiment continuï sent positiva per als clients.\nTambé és molt important com s’envasa i els recipients que s’utilitzen per al menjar. La guia aposta per tenir cura del disseny, amb un desempaquetat especial (“unboxing”), i que els materials que siguin reciclables, reutilitzables i compostables. També és important comunicar aquesta aposta a la clientela.\nUna de les propostes que recull la guia és la de l’empresa barcelonina Bûmerang, que a través d’una aplicació mòbil permet a bars i restaurants oferir menjar a domicili i per emportar en envasos retornables. No té cap cost addicional per al client i el retorn es pot fer a qualsevol dels establiments adherits a la plataforma.\nL’objectiu d’aquesta iniciativa és reduir els envasos d’un sol ús, siguin del material que siguin. “Si aquest envàs després d’un sol us acaba a la brossa és un residu que s’ha de tractar, que té uns costos i que els paguem entre tots i això cal evitar-ho“, explica Oriol Segarra, fundador de l’empresa.\nRedistribuir l’espai de l’establiment\nUna altra de les recomanacions de la guia és que els establiments redistribueixin l’espai i estableixin, si es pot, diferents accessos segons el servei que el client busca (consumir a l’interior o per emportar-s’ho). També cal tenir una bona estratègia de comunicació, que vagi més enllà de l’experiència gastronòmica, que destaqui la història de l’establiment i obri les instal·lacions als clients per generar confiança i lleialtat.\nEls negocis s’estan reinventant oferint nous serveis com la venda a domicili que els permetin complir les mesures de seguretat de les fases de desescalada


Visita a la Fundació Rosa Maria Vivar de Reus - Cambra de Comerç i Indústria de Valls\nAhir, dimarts 17 de febrer, una representació de la Cambra de Comerç de Valls, va visitar la Fundació Rosa Maria Vivar, de Reus, que neix de la necessitat de coordinar a totes les persones amb Alzheimer del territori. Un espai excel·lent i únic per al tractament no farmacològic de la seva malaltia, basat en les teràpies més innovadores per a l’estimulació cognitiva, que es dirigeixen a mantenir o millorar el funcionament cognitiu i alentir el deteriorament natural per l’envelliment o l’agreujat per una malaltia neuro-degenerativa.\nEls nostres valors es basen en el respecte i solidaritat vers les persones grans i la responsabilitat de la societat a millorar la seva salut i el seu ben estar. La Fundació treballa al costat de la ciència per mantenir el major grau d’autonomia de les persones afectades a través d’un aprenentatge continu, sempre amb la major positivitat i empatia per part de l’equip de professionals.\nLa visita va està guiada pel Sr. Fèlix Oliva, Patró de la Fundació, i el Sr. Josep M. Rovira, President de la Cambra de Comerç de Valls, qui va signar el llibre d’honor de la mateixa Fundació, i acte seguit es van visitar les instal·lacions.


ESCRIPTORS: Sarah Waters\nVa néixer a Neyland, Pembrokeshire (Gal·les) al 1966. La seva mare mestressa de casa i el seu pare treballava a les refineries de petroli. Va estudiar a la Universitat de Canterbury, on va obtenir la llicenciatura en Literatura Anglesa.\nDurant l'elaboració de la seva tesi va interessar-se en la literatura gai i lesbiana del segle XIX. Així va començar a projectar el que havia de convertir-se en la seva primera novel·la, Tipping theVelvet (1998), de la qual la BBC n'ha preparat una adaptació. També és autora de la novel·la Affiniti (1999), guardonada del Somerset Maughan Award. Fingersmith (Falsa identitat, 2003) va ser finalista dels prestigiosos premis Booker Man i Orange, i l'última de moment The night watch (2006). També publica articles de gènere, sexualitat i història en revistes com Feminist Review, Journal of the History of Sexuality i Science as Culture. Al gener de 2003 va ser seleccionada per la revista Granta com una de les 20 millors escriptores i escriptors joves de Gran Bretanya. El mateix any va rebre el premi South Bank de lliteratura i va ser nombrada autora de l'any en els British Book Awards.\nActualment viu amb els seus gats en l'atic d'una casa victoriana a Kennington, al sudest de Londres, ciutat que li resulta inesgotablement inspiradora, però somia tornar a viure, algun dia, al costat del mar.


Gossos i espai públic - Trobades - Pla d'Actuació Municipal 2016-2019 - decidim.barcelona\nNombre d'aportacions 78\nComunitat de propietaris Passatge de Còrsega, 1., Animal Home, Ciutadans – C’s, EDNA, AVV Bogatell, AVV Palmera, Barny, Gossos Barcelona, Puigcerda 226, Ajuntament.\n\nCarrer de la Selva de Mar, 215, 08019 Barcelona, Barcelona, Espanya\nEn general els veïns i veïnes assistents al debat ho han fet a títol individual, les entitats en minoria representades són entitats animalistes, associacions de veïns i comunitats de propietaris.\nHi ha una opinió consensuada en la manca d’espais habilitats (i la necessitat de manteniment dels existents) en relació al volum de gossos del districte. De fet, a Sant Martí de Provençals no hi ha oficialment una zona habilitada per a gossos. També es comparteix la idea que no s’apliquen amb rigor les sancions previstes a la normativa.\nEls i les participants es queixen que per manca d’espai algunes de les zones d’esbarjo són a prop de blocs de pisos i que això genera problemes entre els veïns i veïnes pel soroll.\nDes dels grups animalistes presents i alguns veïns i veïnes, es manifesta l'opinió que aquesta normativa generarà segregació, en tenir als gossos tancats en aquests espais, i que a més la regulació horària generarà conflictes per la densitat de gossos, a més que davallarà el benestar animal.\nDe manera generalitzada tothom comparteix l’argumentació del fet que el problema no són en si mateixos els gossos, sinó els propietaris i propietàries i els actes incívics. Preocupa especialment com es desenvoluparà la nova normativa i la difusió que es farà de la mateixa, ja que es comparteix la reflexió generalitzada de manca de comunicació.\nProhibició de fer pipi a la gespa.\nDelimitació de zones de convivència al barri.\nRegulació de les zones d’esbarjo per a gossos segons densitat d’ús\nXarxa de propietaris de gossos.\nSubstituir el carnet de tinença cívica per la regulació amb agents cívics\nÀrees per a gossos al districte de Sant Martí


Ajuntament de Benicarló: La Policia Local reforça la seua estructura amb un inspector i un oficial\nLa Policia Local reforça la seua estructura amb un inspector i un oficial\nL'inspector ocuparà, de manera accidental, el càrrec de cap de la Policia Local. La setmana que ve prendran possessió els 13 nous agents que actualment estan en pràctiques.\nEl cos de la Policia Local de Benicarló ha reforçat la seua estructura incorporant aquest mes d'agost un inspector i un oficial. L'inspector, Víctor Cheto, assumirà a més, i de manera accidental, les tasques de cap de la Policia Local, mentre que el nou oficial, Carlos Caspe, se sumarà als quatre oficials que ja té el cos.\nA més, la setmana que ve prendran possessió els 13 agents que passaran a integrar la plantilla de Policia Local de manera definitiva i que durant els dos últims mesos han estat en període de pràctiques.\n«Amb totes aquestes incorporacions --ha dit l'alcaldessa, Xaro Miralles--, fem un pas molt important en la consolidació de la plantilla de la Policia Local i assegurem la reorganització i l'optimització de recursos, a més de reforçar l'estructura de comandaments».\nXaro Miralles ha reconegut que «en aquests moments [en referència a la situació de pandèmia], és important disposar d'una plantilla en condicions que ens permeta reforçar i garantir la seguretat ciutadana».


Recomanació de control i objectius glucèmics, ISPAD 2018\nInici » Actualitat » Notícies » Noves recomanacions de control i objectius glucèmics\nEl control glucèmic de nens i adolescents amb diabetis tipus 1 s'ha d'avaluar mitjançant el control regular de glucosa en el domicili i mitjançant la determinació de l'hemoglobina glicosilada (HbA1c) de forma trimestral.\nLa Societat Internacional de Diabetis del nen i de l'adolescent (ISPAD, en les seves sigles en anglès) ha publicat l'any 2018 noves recomanacions sobre el nombre de controls de glucèmia capil·lar que s'han de fer al dia els infants i adolescents amb diabetis tipus 1, així com els objectius glucèmics i d'HbA1c òptims.\nAutocontrol de glucosa\nLa ISPAD recomana:\nRealitzar un control regular de la glucosa, utilitzant medicions de glucèmia capil·lar, amb o sense monitorització contínua de la glucosa (CGM) o monitorització intermitent (sistema Flash®), com a mesura essencial per al control de la diabetis tipus 1 en tots els nens i adolescents.\nEn cas d'utilitzar controls de glucèmia capil·lar:\nÉs necessari realitzar entre 6 a 10 controls al dia per optimitzar el control intensiu.\nRevisar regularment aquests valors per identificar patrons que requereixin un ajust en el tractament de la diabetis.\nDisposar de dades de monitorització contínua de glucosa a temps real beneficia especialment els nen i nenes que no poden detectar els símptomes d'hipoglucèmia o hiperglucèmia i aquells amb hipoglucèmia desapercebuda.\nObjectius glucèmics i d'hemoglobina glicosilada (HbA1c)\nPer a infants, adolescents i adults joves menors de 25 anys, la ISPAD recomana objectius individualitzats, per tal d'aconseguir un valor d'HbA1c el més baix possible, evitant episodis d'hipoglucèmia greu i mantenint una bona qualitat de vida.\nEn dejú i abans dels àpats 70 - 130 mg/dl\nPost-prandial 90 - 180 mg/dl\nAbans d'anar a dormir 80 - 140 mg/dl\nUn objectiu d'HbA1c més baix (6,5%) pot ser apropiat durant la fase de lluna de mel de la diabetis tipus 1.\nAquestes recomanacions han de ser individualitzades per a cada infant i adolescent amb diabetis.\nRecomanacions de les guies clíniques 2018 de la Societat Internacional de Diabetis del nen i de l'adolescent (ISPAD). Clinical Practice Consensus Guidelines 2018: Glycemic control targets and glucose monitoring for children, adolescents, and young adults with diabetes.\nUna dècada del programa de transició de pacients joves amb diabetis tipus 1 de pediatria a un hospital d'adults\nEls infants amb diabetis tipus 1 no tenen més risc de presentar complicacions per la COVID-19\nDia Mundial de la Diabetis 2020. A distància, però units pel blau


Redacció | dimecres, 10 d'abril del 2013, a les 14.10\nCatalunya es desmarca de Madrid, que aquest dimecres ha donat l’ordre als agents de la Policia Nacional d’establir un perímetre de seguretat de 300 metres quan es produeixin “escraches” a les cases dels representants polítics. El Departament d’Interior ha confirmat a BTV que, en un principi, “no fixaran cap perímetre” de seguretat per sistema i que la forma d’actuar dels agents haurà de decidir-se en cadascun dels casos segons les circumstàncies. En aquest sentit, Interior recorda que la voluntat del govern és “preservar els drets de tothom” i que només prendrà mesures de protecció dels càrrecs electes quan es detecti que “es traspassen línies vermelles”.\nEl Ministeri de l’Interior, en canvi, ha decidit que els agents de la Policia Nacional establiran una mena d’ordre d’allunyament sistemàtic dels “escraches”, que no podran realitzar-se a menys de 300 metres dels domicilis dels polítics. La mesura l’ha anunciat el secretari d’Estat de Seguretat, Francisco Martínez, que ha argumentat que cal “compatibilitzar” el dret de manifestació amb el dret a la intimitat i la seguretat dels càrrecs públics.\nLa mesura adoptada per Madrid pren com a referència l’actuació de l’Ertzantza en un acte de pressió pública al diputat del PP José Eugenio Azpiroz a Sant Sebastià. Els agents de la policia basca van prohibir als activistes de Stop Desnonaments acostar-se a menys de 300 metres de la casa i el despatx d’advocats d’Azpiroz.\n— Departament d'Interior — manifestacions a Barcelona — Mossos d'Esquadra — Plataforma d'Afectats per la Hipoteca (PAH) — Policia Nacional


per Redacció / Europa Press divendres, 18 de desembre 2020 - 19:26h\nDavant l'augment de contagis del coronavirus que s'ha produït durant els darrers dies i tenint en compte que els marcadors actuals no són els que s'esperaven tenir a les portes de Nadal, el Govern ha anunciat aquest matí noves mesures restrictives. Aquestes entraran en vigor el pròxim dilluns i afectaran de ple les vacances de Nadal.\n«El punt de vista sanitari és molt clar, però els debats es porten en el marc del Govern, que ha de contemplar l'equilibri entre l'emergència sanitària, l'econòmica, la social i l'emocional», ha justificat. No obstant això, la consellera defensa que estan «en la línia d'haver actuat anticipadament» i, a més, ha defensat que l'executiu català «ha pres de les mesures més dures de tot l'estat».\nÉs per això que la consellera ha manifestat que espera que «amb l'ajuda i col·laboració de tothom» i amb l'aplicació d'aquestes restriccions es freni la tendència «creixent» de les dades de la covid-19. Vergés ha explicat que tot i les noves mesures anunciades, diversos professionals sanitaris i experts han exposat la necessitat de més restriccions perquè si la situació empitjora, pot acabar sent «catastròfica» en les pròximes setmanes.\nPrecisament el cap clínic de la Unitat de Malalties Infeccioses de l'Hospital de Sant Pau, el doctor Joaquín López-Contreras, i el president del Col·legi de Metges de Barcelona (COMB), el doctor Jaume Padrós, han advertit sobre aquestes possibles situacions crítiques si les dades empitjoren.\nLa consellera de Salut de la Generalitat, Alba Vergés, ha dit aquest divendres que «en principi» Catalunya començarà la campanya de vacunació contra la pandèmia de coronavirus el 27 de desembre com la resta de l'Estat sempre que arribin les dosis a temps.\nEn roda de premsa des de l'Hospital Vall d'Hebron de Barcelona, la consellera ha reivindicat que el sistema sanitari català està «a punt i preparat» per a començar la campanya quan arribin les primeres vacunes.\nEn ser preguntada per les noves restriccions que ha anunciat l'Executiu català aquest divendres davant el repunt dels indicadors epidemiològics, Vergés ha reconegut que des del departament van aconsellar mesures «més restrictives».\nNo obstant això, ha matisat que el punt de vista de les mesures és del conjunt del Govern, que «ha de contemplar» l'equilibri entre l'emergència sanitària de la pandèmia però també les emergències social, econòmica i emocional.\nSobre les queixes del sector de la restauració per les noves mesures, Vergés ha defensat que l'Executiu està «de la mà amb els sectors afectats» i ha assegurat que intentaran donar resposta a les seves necessitats amb les ajudes.\nLa consellera, davant la pregunta de si les excepcions poden inutilitzar les restriccions, sobretot les de mobilitat, ha argumentat que «les normes no han de ser inútils, han d'ajudar a la societat», a qui ha demanat col·laboració amb les mesures anunciades.\nLa pandèmia no recula a Espanya amb 11.815 contagis i 149 morts aquest divendres\nSalut Generalitat de Catalunya Govern Català Alerta Sanitària


Una cursa decidida que no aturarà ni el darrer raig de llum\nESPORT PER TRENCAR BARRERES\nL’atleta Joan Munar aspira a una medalla en la modalitat dels 400 metres lliures en els Paralímpics de Rio\n5 min. Calvià 03/09/2016 21:21\n651x366 Una cursa decidida que no aturarà ni el darrer raig de llum Una cursa decidida que no aturarà ni el darrer raig de llum\nGairebé totes les travesses assenyalen Joan Munar com un dels favorits a medalla en la categoria dels 400 metres T12 en els propers Jocs Paralímpics de Rio. El calvianer, de només 20 anys, afronta la segona cita olímpica, la primera en categories individuals. “A Londres vaig participar-hi amb l’equip de relleu. El meu únic objectiu era fer-ho bé i aprendre’n. Rio és una altra cosa. Ja són els meus Jocs”, afirma modest, però segur, a la pista de Magaluf on ha entrenat la major part de la carrera esportiva.\nNomés una quarta part de la delegació espanyola en els Jocs Paralímpics entrena habitualment en centres d’alt rendiment esportiu. Munar forma part d’aquesta minoria. Després d’una irrupció fulgurant en el món de l’atletisme, va decidir fer el salt al Centre d’Alt Rendiment (CAR) de Sant Cugat, a Barcelona, on, des de fa un any, comparteix esforços amb desenes de joves esportistes. “Estic molt content. El canvi és notable, tots som esportistes i me n’agrada l’ambient”, assegura. Al CAR, és l’únic esportista amb discapacitat entre els atletes, però assegura que sempre l’han fet sentir com un més. De fet, assenyala els seus companys quan se li fa la pregunta fàcil de qui són els seus referents en l’atletisme. “No tinc cap heroi. Per mi, el meu referent són ells. És gent molt bona i que també lluita per competir als campionats europeus, per intentar fer-hi marques mínimes per als Jocs. Valor molt poder conviure amb una persona sense discapacitat que estigui al meu nivell”, explica.\nDe fet, a Rio ha elegit un dels seus companys perquè li faci de guia durant les curses, una responsabilitat extrema perquè una nova normativa els obliga a córrer lligats amb una corda. Per tant, la sincronització ha de ser extrema. “En el darrer Mundial, a Qatar, corria sol i em van desqualificar a la final dels 200 metres per trepitjar la línia”, explica. Munar sap que es troba davant una oportunitat immillorable i no vol deixar res a l’atzar. Actualment ostenta la tercera millor marca mundial en 400 metres i la cinquena en 200. La doble medalla que va aconseguir en el darrer Campionat d’Europa, el mes de juny, es podria repetir en el millor dels escenaris. “Per nosaltres, competir a aquest nivell és el millor que podria passar-nos. És com si no tinguéssim una discapacitat. Sí, és clar, hem de córrer d’una altra manera, d’una manera adaptada. Però podem anar-hi, a uns Jocs”, reivindica.\nDistàncies que s’escurcen\nEls companys el tracten de tu a tu, però admet que encara hi ha una escletxa considerable entre ambdues categories d’esportistes. “Nosaltres també cobrem beques que depenen dels nostres resultats. La quantitat és menor, però s’està igualant pic a pic. A les Olimpíades, per exemple, fa uns anys, la diferència entre el que es pagava per una medalla en cada competició era abismal, però anem retallant”. Part d’aquest acostament és el creixent interès de les televisions i els patrocinadors. “Els mitjans encara haurien d’estirar una mica, però Rio, per exemple, ja serà retransmès íntegrament per Teledeporte. Crec que d’aquí a 5 o 10 anys, l’esport paralímpic ja estarà normalitzat”, diu, tot i que és conscient que “els que ens dediquem a l’atletisme no ho feim per diners, perquè ningú no s’hi guanya la vida excepte Usain Bolt. Encara que siguis campió d’Espanya, no en tens prou”. Preguntat per un altre tòpic, la comparació amb els salaris astronòmics dels futbolistes, respon amb tota la tranquil·litat: “no ens enfadam, per això. L’atletisme no mou tants doblers perquè a la gent no li agrada tant. Per tant, els mitjans i la publicitat li presten manco atenció”.\nMunar pateix de retinosis des del naixement. Es tracta d’una malaltia crònica de caràcter degeneratiu. Actualment, explica, es pot moure amb autonomia en espais coneguts a plena llum del dia, com per exemple la pista d’atletisme de Magaluf. En canvi, “aquí al darrere, on hi ha la pista coberta, és molt fosc i no hi veuria res”, afegeix. La naturalitat és la constant en la conversa amb Munar. “Tota la vida he viscut així. No sé el que és veure-hi bé. Per tant, no m’he plantejat mai res”, diu, tot recordant que de petit jugava al futbol però que ho va haver de deixar als 13 anys, quan va començar a tenir dificultats per veure la pilota. Llavors, li van recomanar que es dedicàs a l’atletisme i, al cap de tres anys, ja disputava els primers Jocs Olímpics. Ara, assegura que no li preocupa que algun dia perdi la vista del tot. “Hi ha categories de cecs totals, no tinc por, ja que podré competir”, diu. L’únic límit és a dins seu: “Jo, fins que pugui o tingui il·lusió, correré. Tinc clar que quan deixi de gaudir l’esport d’alt nivell, ja no valdrà la pena”.\nesport per rompre barreres


Ports intel·ligents. Energia, eficiència i sostenibilitat - Fundación Naturgy\nInici / Activitats / Ports intel·ligents. Energia, eficiència i sostenibilitat\nL’exposició “Ports intel·ligents. Energia, eficiència i sostenibilitat”, produïda per la Fundació Gas Natural Fenosa amb l’objectiu de contribuir al desenvolupament educatiu, ambiental i cultural de la societat, mostra com l’energia i el seu ús responsable són factors indispensables en la gestió dels ports marítims intel·ligents, els denominats smart ports. La mostra proposa un recorregut per l’evolució dels ports marítims al llarg de les darreres dècades que s’ha caracteritzat per una gran expansió i modernització d’aquests espais destinats al transport. L’augment de rutes marítimes, tant per al flux de mercaderies com per al desenvolupament de noves destinacions turístiques, ha suposat un gran impacte per als ports marítims i el seu entorn. Per aquesta raó, el futur dels enclavaments portuaris requerirà innovació tecnològica i l’ús de combustibles més sostenibles i energies renovables de tots els sectors implicats amb l’objectiu de millorar en l’eficiència i el medi ambient. En aquest context, l’ús responsable de l’energia i, en concret, del gas natural com a combustible, serà un factor determinant per a la preservació del medi ambient i la millora de la qualitat de l’aire, tant al mar com a terra.\nUna proposta educativa sobre energia i el seu ús als ports intel·ligents\nL’exposició “Ports intel·ligents. Energia, eficiència i sostenibilitat” es complementa amb un programa educatiu gratuït dissenyat per a alumnes de cicle mitjà i superior de primària i educació secundària obligatòria. La proposta didàctica proposa una visita i una activitat que permetrà als escolars conèixer el funcionament i la importància del port de Màlaga, i també comprendre quines energies són necessàries als smart ports, incidint en l’eficiència i el foment de l’ús racional de l’energia. El programa educatiu de l’exposició, conduït per un monitor especialitzat, representa una oportunitat per familiaritzar-se amb continguts curriculars tècnics, d’una manera pedagògicament innovadora.\nDel 14 de maig al 3 de juny de 2018\nHorari de visites: de dilluns a divendres, de 10 a 14 h\nDel 15 de maig a l’1 de juny de 2018\nHorari de visites: de 9.30 a 13.30 h\nDates. Del 14 de maig al 3 de juny de 2018.\nHorari. De dilluns a divendres, de 10 a 14 h.\nUbicació. Recinte de l’Autoritat Portuària de Màlaga\nInscripció. museogasfgnf@gasnaturalfenosa.com o tel. 93 412 96 80.


TREBALL EN XARXA, COMUNITAT I COL·LABORACIONS\nEl treball en xarxa ens permet un espai de reflexió sobre les necessitats professionals del sector i unificar esforços, motivacions i estratègies de treball, així com construir una comunitat diversa.\nA Experimentem amb l’ART valorem la importància del treball en xarxa, i fruit dels projectes posats en marxa en aquest sentit, podem recollir una sèrie de conseqüències que, en estret lligam amb el nostre entorn, van des de les relacions amb d’altres centres de producció i creació de tot tipus a una relació directa amb el teixit urbà i associatiu del barri, passant per diferents centres educatius.\nDurant els 25 anys de l’entitat hem establert col·laboracions de diversa índole amb col·lectius locals com el taller d’història de Gràcia, el mercat de l’Abaceria i el de la Llibertat, l’Ateneu Rosa de Foc, diferents IES i CEIP de Gràcia, col·lectiu Indigestió, Ràdio Gràcia, L’Independent de Gràcia, i un llarg etcètera.\nAquest curs ens hem vinculat al següent teixit:\nTREBALL EN COMUNITAT/\nEn col·laboració amb l’Associació Catalana d’Integració i Desenvolupament Humà acidH de Gràcia.\nBEQUEM A UNA FAMÍLIA ALS TALLERS D’ART. Pel compromís i valor social d’EART.\nEn col·laboració amb Gràcia Barri Obert i Espai la Tregua.\n(ENTRE)RESIDÈNCIES. Creadors En Residència als Instituts de Barcelona i Residència EART\nAmb Isabel Barios, Institut Jaume Balmes i Experimentem amb l’ART.\nEn l’actualitat som membres de la XARXAPROD, Xarxa d’Espais de Producció i Creació de Catalunya\nTambé som membres de la xarxa ARTIBARRI, comunitats creatives per al canvi social i de CULTURA DE BASE\nDes del 2015 som entitat membre del CONSELL DE COORDINACIÓ PEDAGÒGICA.\nAquest curs hem establert col·laboració amb NATIVA acollint les trobades per la preparació del Fòrum Indigestió.\nTambé hem col·laborat amb els LLUÏSOS DE GRÀCIA pel festival Màgicus. Amb els participants del casal d’estiu “Endinsa’t al món de l’art”, qui han intervingut els conills, la icona del festival i l’ element de comunicació instal·lat a les botigues de l’eix comercial de Gràcia.\nAmb L’INDEPENDENT DE GRÀCIA seguim col·laborant publicant articles i intervencions artístiques que situen el 25è aniversari d’Experimentem amb l’ART. Aquestes publicacions han pres forma de treballs o projectes transversals que han vinculat els Tallers d’art o d’altres projectes de l’entitat.\nL’ATENEU ROIG, ha acollit les jornades Kalidoscopi 2019.